A Bizottság határozata
(2000. október 27.)
egyes tagállamok vagy a tagállamok egyes régiói szarvasmarha-állományainak hivatalosan brucellózismentes, illetőleg gümőkórmentes státusa megállapításáról szóló 1999/466/EK, illetőleg 1999/467/EK határozat harmadik alkalommal történő módosításáról
(az értesítés a C(2000) 3133. számú dokumentummal történt)
(EGT vonatkozású szöveg)
(2000/694/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb a 2000/20/EK irányelvvel [1] módosított, a szarvasmarhafélék és a sertések Közösségen belüli kereskedelmét érintő állat-egészségügyi problémákról szóló 64/432/EGK tanácsi irányelvre [2] és különösen annak A. melléklete I. részének 4. pontjára, és II. részének 7. pontjára,
mivel:
(1) A legutóbb a 2000/442/EK határozattal [3] módosított, egyes tagállamok vagy a tagállamok egyes régiói szarvasmarha-állományainak hivatalosan brucellózismentes státusa megállapításáról és a 97/175/EK határozat hatályon kívül helyezéséről szóló, 1999. július 15-i 1999/466/EK bizottsági határozat [4] 2000. október 31-ig megadta ezt a státust egyes tagállamoknak és azok régióinak.
(2) A legutóbb a 2000/442/EK határozattal módosított, egyes tagállamok vagy a tagállamok egyes régiói szarvasmarha-állományainak hivatalosan gümőkórmentes státusa megállapításáról és a 97/76/EK határozat hatályon kívül helyezéséről szóló, 1999. július 15-i 1999/467/EK bizottsági határozat [5] 2000. október 31-ig megadta ezt a státust egyes tagállamoknak és régióinak.
(3) A hivatalosan szarvasmarhabrucellózis-mentes státus vonatkozásában, a fenti határozatokban előrebocsátott ideiglenes korlátozásokat a szarvasmarhafélék azonosítására szolgáló rendszerrel kapcsolatos különböző jogszabályokban megadott időpontok összefüggéstelensége miatt vezették be.
(4) A 2000/20/EK irányelvvel módosított 64/432/EGK irányelv A. melléklete I. részének 4b. pontjával és II. részének 7b. pontjával összhangban, a hivatalosan szarvasmarhagümőkór-, illetve -brucellózis-mentes státus megadásának előfeltétele a szarvasmarhafélék közösségi jogszabályokkal összhangban történő azonosítása.
(5) Az olaszországi Bolzano és Trento régió, valamint az egyesült királyságbeli Nagy-Britannia régió üzemeiben a szarvasmarhaféléket a hatályos közösségi jogszabályokkal összhangban azonosítják, ezért indokolt, hogy az 1999/466/EK és az 1999/467/EK határozatot hozzáigazítsák a 2000/20/EK irányelv közzététele időpontjától hatályos jogi helyzethez.
(6) Az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) Az 1999/466/EK határozat II. mellékletének címében a "2000. október 31-ig" szavakat el kell hagyni.
(2) Az 1999/467/EK határozat II. mellékletének címében a "2000. október 31-ig" szavakat el kell hagyni.
2. cikk
Ennek a határozatnak a tagállamok a címzettjei.
Kelt Brüsszelben, 2000. október 27-én.